สังคมข่าวหุ้น
*SET ปิดวานนี้ (1 มิ.ย.) ที่ระดับ 1,618.59 จุด เพิ่มขึ้น 25.00 จุด (+1.57%) มูลค่าการซื้อขาย 116,037.86 ล้านบาท
1 มิ.ย. 2564

ดวงดี
*SET ปิดวานนี้ (1 มิ.ย.) ที่ระดับ 1,618.59 จุด เพิ่มขึ้น 25.00 จุด (+1.57%) มูลค่าการซื้อขาย 116,037.86 ล้านบาท
*นักวิเคราะห์ฯ เผยตลาดหุ้นไทยวานนี้ปรับตัวขึ้นเช่นเดียวกับตลาดต่างประเทศขานรับการเปิดเมืองหลังหลายประเทศฉีดวัคซีนเกินครึ่ง ส่งผล Commodity ขับเคลื่อนตลาด ส่วนบ้านเราตอบรับจำนวนผู้ติดเชื้อโควิด-19 รายวันลดลงแม้ยังต้องจับตาเร่งฉีดวัคซีน ช่วงบ่ายได้แรงหนุนจากมาตรการกระตุ้นเศรษฐกิจ 1.6 แสนล้านบาท เป็นผลบวกต่อการบริโภคโดยรวม วันนี้ (2 มิ.ย.) คาดตลาดฯ แกว่งขาขึ้นให้แนวรับ 1,600-1,590 จุด แนวต้าน 1,624-1,630 จุด
*บล.โนมูระ พัฒนสิน ระบุว่า ตามที่มีข่าวว่าในวันที่ 4 มิ.ย. การท่องเที่ยวแห่งประเทศไทย (ททท.) จะเสนอที่ประชุมศูนย์บริหารสถานการณ์เศรษฐกิจ (ศบศ.) พิจารณากรณีมีบางจังหวัดหรือพื้นที่นำร่องขอ เปลี่ยนไทม์ไลน์ใหม่ ในการช่วยเร่งการเปิดรับนักท่องเที่ยวต่างชาติ ได้แก่ พังงา-เขาหลัก, กระบี่, เกาะสมุย-พะงัน-เกาะเต่า และเชียงใหม่ ซึ่งตามแผนเดิม ภาครัฐจะเปิดรับนักท่องเที่ยวต่างชาติแบบไม่ต้องกักตัวในวันที่ 1 ต.ค. 64 เลื่อนขึ้นมาเร็วขึ้นเป็น ก.ค.-ส.ค. 64 ซึ่งฝ่ายวิจัยมีมุมมองเชิงบวกต่อข่าวดังกล่าว
*ถือว่าเป็นอีกหนึ่งข่าวดีในสถานการณ์แบบนี้ ล่าสุด “อนุชา บูรพชัยศรี” โฆษกประจำสำนักนายกรัฐมนตรี เผย ครม.ไฟเขียว “คนละครึ่ง เฟส 3” ให้สิทธิเพิ่มอีก 16 ล้านคน รวมสิทธิ์เดิมเป็น 31 ล้าน เคาะโครงการ “ยิ่งใช้ยิ่งได้” แจก e-Voucher จำนวน 7,000 บาท/คน ใช้จ่ายช่วงส.ค.-ธ.ค. 64 พร้อมเติมเงินบัตรคนจน-ผู้พิการ-ผู้สูงอายุ อีก 200 บาท/เดือน อีก 6 เดือนจนถึงธ.ค. 64
*ได้เอ็มดีคนใหม่เป็นที่เรียบร้อย สำหรับบริษัท บริหารสินทรัพย์สุขุมวิท จำกัด (บสส.) หรือ SAM โดยความเห็นชอบของคณะกรรมการกองทุนเพื่อการฟื้นฟูและพัฒนาระบบสถาบันการเงิน (กองทุนฯ) ได้มีมติแต่งตั้ง นายธรัฐพร เตชะกิจขจร ดำรงตำแหน่งผู้จัดการ บสส. โดยมีผลตั้งแต่วันที่ 1 มิ.ย. 64 เป็นต้นไป
*ผู้ถือหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เตรียมรับทรัพย์ หลังบริษัทแจ้งตลาดหลักทรัพย์ฯ ว่า คณะกรรมการบริษัทได้อนุมัติจ่ายเงินปันผล ในอัตรา 0.16 บาทต่อหุ้น หรือคิดเป็นจำนวนเงินปันผลที่จะจ่ายอีกจำนวนประมาณ 2,106.9 ล้านบาท ซึ่งได้กำหนดวันที่ไม่ได้รับสิทธิปันผล (XD) ในวันที่ 23 ก.ค. 64 และกำหนดวันกำหนดรายชื่อผู้ถือหุ้นที่มีสิทธิในการรับเงินปันผลในวันที่ 27 ก.ค. 64 โดยจะจ่ายเงินปันผลในวันที่ 11 ส.ค. 64
*“รวินทร์ บุญญานุสาสน์” รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดตัวผลิตภัณฑ์การลงทุนใหม่ “Krungthai SOLUX10F Luxury Index Linked Note” หุ้นกู้ที่มี อนุพันธ์แฝง อายุ 5 ปี อ้างอิงดัชนีหุ้นสินค้าและบริการระดับ Luxury เสนอขายผู้ลงทุนสถาบันและผู้ลงทุนรายใหญ่ เปิดโอกาส สร้างผลตอบแทนจากการเติบโตของธุรกิจ Luxury ชั้นนำทั่วโลก พร้อมคุ้มครองเงินต้น 100% เมื่อถือจนครบกำหนดลงทุน ขั้นต่ำ 5 ล้านบาท เปิดขาย 7-11 มิ.ย.นี้
*“ภัทร์ภูรี ชินกุลกิจนิวัฒน์” แห่งบริษัท บีซีพีจี จำกัด (มหาชน) หรือ BCPG เผย ทุ่มงบ 1.8 หมื่นล้านบาท ปั้นโรงไฟฟ้าใหม่-M&amp;A อัพกำลังผลิตโกยเงิน จ่อเซ็น PPA โรงไฟฟ้าพลังงานลม ในประเทศลาว 270 เมกะวัตต์ ใน 2 เดือนนับจากนี้ แย้มไตรมาส 4/64 เล็ง COD โซลาร์ฟาร์มที่ญี่ปุ่น กำลังการผลิต 25 เมกะวัตต์ พร้อมตอกย้ำปี 64 ยอด EBITDA โตตามเป้า 30-40% อานิสงส์เก็บเกี่ยวขายไฟเต็มสูบ
*“วรุตม์ ธรรมาวรานุคุปต์” ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เผยบอร์ด SSP ไฟเขียวทุ่ม 500 ล้านบาท ซื้อโรงไฟฟ้าชีวมวล 9.9 MW 100% ในจังหวัดนครราชสีมา มั่นใจให้ผลตอบแทนคุ้มค่า ประเมิน IRR 10% มีสัญญารับซื้อไฟในรูปแบบ FiT ราคา 4.5 บาท/หน่วย อายุสัญญาซื้อขายไฟฟ้าคงเหลือประมาณ 18 ปี มีการขายไฟฟ้าเชิงพาณิชย์แล้ว ดังนั้น สามารถรับรู้รายได้ทันที หนุนกำลังการผลิตไฟฟ้าปี 64 เกิน 200 MW ผลักดันผลงาน All Time High ต่อเนื่อง